**Független Szabályozó Szervezetek Csoportja – Vasút**

**IRG–Rail**

**A kiszolgáló létesítményekhez való hozzáféréssel foglalkozó alcsoport**

Közös döntéshozatali elvek a BIZOTTSÁG (EU) 2017/2177 számú VÉGREHAJTÁSI RENDELETÉNEK 2. cikk (2) bekezdésében rögzített mentességek alkalmazására vonatkozóan

# Bevezető

1. A BIZOTTSÁG (EU) 2017/2177 számú VÉGREHAJTÁSI RENDELETE (a továbbiakban: VÉGREHAJTÁSI RENDELET) bizonyos, a kiszolgáló létesítmények üzemeltetői (a továbbiakban: KLÜ) oldalán fennálló kötelezettségekkel összefüggésben egységes szabályokat és eljárásokat határoz meg. Ezen előírások kiterjednek a kiszolgáló létesítmények leírását tartalmazó információk közzétételére vonatkozó kötelezettségre is.
2. A VÉGREHAJTÁSI RENDELET 2. cikk (1) bekezdése alapján a KLÜ kérelmezheti a nemzeti vasúti igazgatási szervnél, hogy egyes, a VÉGREHAJTÁSI RENDELETBEN meghatározott kötelezettségek teljesítése alól mentesülhessen.
3. A VÉGREHAJTÁSI RENDELET 2. cikk (5) bekezdése értelmében az IRG-RAIL jelen dokumentumban határozza meg a VÉGREHAJTÁSI RENDELET 2. cikk (2) bekezdése szerinti, a mentesség biztosítására irányuló kérelmek elbírálása során a nemzeti vasúti igazgatási szervek által alkalmazandó közös döntéshozatali elveket.
4. Ezen közös döntéshozatali elvekkel a nemzeti vasúti igazgatási szervek alapelvek vonatkozásában egyeztek meg. Az elfogadott alapelvek célja, hogy a döntéshozatal tekintetében összhangot teremtsenek a mentesség biztosítására irányuló kérelmet elbíráló eljárások során. Mindazonáltal a közös döntéshozatali elvek alkalmazása során figyelembe kell venni az adott tagállam piaci viszonyait is. Ennélfogva az IRG-RAIL a közös döntéshozatali elvek meghatározása során egy köztes utat választ a piaci szereplők érdekeinek és a nemzeti szabályozási autonómia egyidejű figyelembevételével.

# A mentességek kiterjedtsége

## AZ EURÓPAI PARLAMENT ÉS TANÁCS 2012/34/EU számú IRÁNYELVÉBEN (a továbbiakban: IRÁNYELV) a kiszolgáló létesítményekre vonatkozó szabályozás

1. Az IRÁNYELV lefekteti a kiszolgáló létesítményekre és a vasúttal kapcsolatos szolgáltatásokra vonatkozó szabályozás alapjait. Az IRÁNYELV számos kötelezettséget határoz meg a KLÜ-nek minősülő jogalanyok vonatkozásában.[[1]](#footnote-2) Ezen kötelezettségek közé tartozik különösen:
* a kiszolgáló létesítményekhez, valamint a létesítményben nyújtott szolgáltatásokhoz való hozzáférés biztosítása;
* a kiszolgáló létesítmény használatért, valamint az ott igénybevett szolgáltatásokért fizetendő díjak meghatározása;
* a kiszolgáló létesítménnyel és az ott nyújtott szolgáltatásokkal kapcsolatos információk közzététele.
1. A szabályozottság szintje attól függően változó, hogy az adott kiszolgáló létesítmény vagy vasúttal kapcsolatos szolgáltatás az IRÁNYELV II. mellékletében meghatározott kategóriák melyikébe sorolható be. Az IRÁNYELV II. mellékletének 2. pontja (alapszolgáltatások) alá eső szolgáltatások a leginkább szabályozottak. Az IRÁNYELV II. mellékletének 3. pontjában (kiegészítő szolgáltatások) és 4. pontjában (mellékszolgáltatások) felsorolt szolgáltatások tekintetében a szabályozás kevésbé szigorú.
2. Azon KLÜ, aki alapszolgáltatást nyújt, köteles megkülönböztetésmentes hozzáférést biztosítani. Az alapszolgáltatások igénybevételére irányuló igényeket ésszerű határidőn belül kell elbírálni, és az igény csak abban az esetben utasítható vissza, ha a hozzáférést igénylő társaság részére más működőképes alternatíva is rendelkezésre áll. Ha a KLÜ-höz benyújtott különböző hozzáférési igények között ütközés áll fenn, a KLÜ-nek a lehető legnagyobb mértékben meg kell kísérelnie valamennyi benyújtott igény kielégítését.[[2]](#footnote-3) Az alapszolgáltatások nyújtásáért felszámolt díjak mértéke nem haladhatja meg a szolgáltatás nyújtásának költsége és az észszerű nyereség összegét.[[3]](#footnote-4)
3. A kiegészítő szolgáltatásokat és a mellékszolgáltatásokat is megkülönböztetésmentes módon kell nyújtani. Emellett a kiegészítő szolgáltatásokat az arra irányuló igény esetén kötelezően biztosítania kell a KLÜ-nek, míg a mellékszolgáltatásokat csak abban az esetben kell biztosítania, amennyiben a KLÜ ilyen jellegű szolgáltatás nyújtását vállalta.[[4]](#footnote-5) Ha egy adott kiegészítő szolgáltatást vagy mellékszolgáltatást csak egy szolgáltató nyújt, a szolgáltatás nyújtásáért felszámolt díjak mértéke nem haladhatja meg a szolgáltatás nyújtásának költsége és az észszerű nyereség összegét.[[5]](#footnote-6)
4. Valamennyi szolgáltatás vonatkozásában fennáll a KLÜ kötelezettsége, hogy a kiszolgáló létesítményhez és a szolgáltatásokhoz való hozzáféréssel, valamint a díjakkal összefüggésben információt nyújtson a pályahálózat-működtető részére. Ezen információkat a hálózati üzletszabályzatban közzé kell tenni.[[6]](#footnote-7)

## A VÉGREHAJTÁSI RENDELET célja

1. A VÉGREHAJTÁSI RENDELET meghatározza a kiszolgáló létesítményekhez és az ott nyújtott szolgáltatásokhoz való hozzáférés biztosításával kapcsolatos eljárás és kritériumok részleteit. A VÉGREHAJTÁSI RENDELET további szabályokat határoz meg a kiszolgáló létesítményre vonatkozó információk KLÜ általi közzétételével, valamint a KLÜ által lefolytatott, a hozzáférés biztosításával kapcsolatos eljárásokkal összefüggésben.

## A mentességi rendszer

1. A VÉGREHAJTÁSI RENDELET 2. cikk (1) bekezdése alapján a 2. cikk (2) bekezdésben említett KLÜ-k mentességet kérhetnek a VÉGREHAJTÁSI RENDELET néhány vagy összes rendelkezésének alkalmazása alól.
2. Fontos megjegyezni, hogy a VÉGREHAJTÁSI RENDELET 2. cikke alapján garantált mentesség csak a VÉGREHAJTÁSI RENDELETBEN meghatározott kötelezettségekre vonatkozik. Az IRÁNYELVBEN előírt szabályokat a VÉGREHAJTÁSI RENDELET szerinti mentesség megadására tekintet nélkül alkalmazni kell. Ez azt jelenti, hogy azon KLÜ, aki az IRÁNYELV rendelkezései alapján köteles hozzáférést biztosítani, a VÉGREHAJTÁSI RENDELET 2. cikk (2) bekezdése szerinti mentességet követően is köteles azt biztosítani.
3. A mentesség érinti a VÉGREHAJTÁSI RENDELET közzétételi kötelezettségre vonatkozó rendelkezéseit. Mindazonáltal a közzétételi kötelezettség alól nem lehet teljeskörűen mentesülni. A VÉGREHAJTÁSI RENDELET 5. cikke alapján a KLÜ mentesség esetén is köteles közzétenni a kiszolgáló létesítmény leírását. A leírásnak tartalmaznia kell legalább a VÉGREHAJTÁSI RENDELET 4. cikk (2) bekezdés a)-d) és m) pontjaiban meghatározott információkat.
4. A közzétételi kötelezettség korlátozásán túl a mentesség biztosítása garantálja a KLÜ részére a VÉGREHAJTÁSI RENDELET hozzáféréssel kapcsolatos eljárási szabályai alóli mentesülést. Azonban a KLÜ-nek továbbra is követnie kell az IRÁNYELV 13. cikkében meghatározott, a hozzáféréssel kapcsolatos eljárási szabályokat. Ez magában foglalja a működőképes alternatívával és az összeütköző igények összeegyeztetésével kapcsolatos követelményeket.
5. A mentesség elnyerésének a KLÜ adminisztratív terheinek csökkentésére irányuló célt kell szolgálnia. Mindazonáltal az IRG-Rail rá kíván mutatni arra, hogy az összeütköző hozzáférési igények átlátható és megkülönböztetésmentes kezelésének biztosítása érdekében a KLÜ oldalán felmerül annak szüksége, hogy meghatározza a saját belső eljárási szabályait, amennyiben nem a VÉGREHAJTÁSI RENDELET előírásai szerint kíván eljárni.

# A mentesség elnyerésének követelményei

1. A VÉGREHAJTÁSI RENDELET 2. cikk (2) bekezdése alapján a kiszolgáló létesítmények vagy szolgáltatások három csoportja kaphat mentességet:
* 1. kategória: olyan kiszolgáló létesítmények vagy szolgáltatások, amelyek a vasúti szállítási szolgáltatások piacának működése szempontjából nem bírnak stratégiai jelentőséggel, különös tekintettel a létesítmény használatának szintjére, a potenciálisan érintett forgalom típusára és volumenére, valamint a létesítményben kínált szolgáltatások típusára;
* 2. kategória: olyan kiszolgáló létesítmények vagy szolgáltatások, amelyeket számos, hasonló szolgáltatásokat nyújtó versenytársat felvonultató piaci versenykörnyezetben üzemeltetnek, illetve nyújtanak;
* 3. kategória: olyan kiszolgáló létesítmények vagy szolgáltatások, amelyek esetében a VÉGREHAJTÁSI RENDELET alkalmazása kedvezőtlen hatással lehet a kiszolgáló létesítmények piacának működésére.
1. Ezen kategóriák vagylagosak, vagyis elegendő csak az egyik kategória követelményeit teljesítenie a kiszolgáló létesítménynek vagy szolgáltatásnak a mentesség elnyerése érdekében. A következő bekezdésekben az IRG-Rail mindhárom kategóriát részletesen tárgyalja.

## Az 1. mentességi kategória

1. Annak érdekében, hogy az 1. mentességi kategóriában meghatározott követelményekre hivatkozó mentességi igény megalapozottságáról dönthessen, a vasúti igazgatási szervnek meg kell vizsgálnia a kérdéses kiszolgáló létesítmény vagy szolgáltatás stratégiai jelentőségét a vasúti szállítási szolgáltatások piacának működése szempontjából.
2. A VÉGREHAJTÁSI RENDELET alapján a stratégiai jelentőség értékelése során tekintettel kell lenni különösen a létesítmény használatának szintjére, a potenciálisan érintett forgalom típusára és volumenére, valamint a létesítményben kínált szolgáltatások típusára. Ezen szempontok felsorolása azonban nem tekinthető tételesnek, ami azt jelenti, hogy az értékelés során egyéb szempontokat is figyelembe lehet venni.
3. A VÉGREHAJTÁSI RENDELETBEN felsorolt követelményekből látható, hogy a kiszolgáló létesítmény vagy szolgáltatás stratégiai jelentőségének meghatározása gazdasági megközelítést igényel. Más szóval, a létesítmény vagy szolgáltatás akkor kaphat mentességet, ha a vasúti szállítási szolgáltatások azon piacának működése szempontjából, amelyek esetében a kérdéses létesítmény vagy szolgáltatás releváns inputot jelent, nem rendelkezik gazdasági jelentőséggel.
4. A fenti bekezdésben említett stratégiai jelentőség meghatározása különböző gazdasági kritériumok figyelembevételével történhet. Ezen kritériumok mentén kell meghatározni egy létesítmény vagy szolgáltatás stratégiai jelentőségét mind minőségi szempontból (például: Vannak-e a KLÜ-nek olyan kapcsolt vállalkozásai, leányvállalatai, amelyek növelik a piaci hozzáférés korlátozásának a kockázatát?), mind mennyiségi szempontból (például: Vajon olyan csekély méretű és kiterjedtségű-e a létesítmény vagy szolgáltatás, hogy a piaci kereslet csak egy elhanyagolható részét tudja kielégíteni?).
5. Míg bizonyos értékelési kritériumok valamennyi, az IRÁNYELV II. mellékletében meghatározott létesítmény és szolgáltatás vonatkozásában relevánsak lehetnek, a létesítmények és szolgáltatások különböző természete folytán felmerül az igény a kritériumok további körvonalazására az IRÁNYELV II. melléklet 2. pontjában meghatározott alkategóriák mentén. Hiszen például egy áruterminál stratégiai jelentőségét más tényezők alapján lehet meghatározni, mint egy üzemanyagtöltő berendezés stratégiai jelentőségét.
6. A vasúti igazgatási szervek a mentességi kérelmek elbírálása során az adott ügyben releváns kritériumokat egybevetve fognak eljárni. A vasúti igazgatási szervek dönthetnek úgy (amennyiben mennyiségi kritériumok is relevánsak), hogy bizonyos általánosan alkalmazható határértékeket mint mutatókat határoznak meg.
7. Az eltérő nemzeti vasúti piacok méretében és kiterjedtségében megbúvó különbségek megakadályozzák az IRG-Railt abban, hogy egységesen, minden tagállamban alkalmazandó mennyiségi határértékeket határozzon meg. Ilyen általános határértékek meghatározása a létesítmények és szolgáltatások stratégiai jelentőségének túl- vagy alulértékeléséhez vezethetne olyan tagállamokban, amelyekben a vasúti piac helyzete jelentős mértékben eltér az európai átlagtól. Ennélfogva azon esetekben, ahol a nemzeti vasúti igazgatási szervek határértékeket vesznek figyelembe, a nemzeti vasúti igazgatási szervek feladata az, hogy meghatározzák az irányadó határértékek megfelelő szintjét a saját országuk vonatkozásában.
8. Az 1. mentességi kategóriára alapozott mentességi kérelemnek a KLÜ részéről megfelelően megalapozottnak kell lennie. A kérelem mélyreható vizsgálatot fog igényelni a nemzeti vasúti igazgatási szerv részéről.
9. Tekintettel arra, hogy a stratégiai jelentőség egy sokoldalú fogalom, az esetek többségében nem elegendő az értékelést csupán egy kritériumra alapozni. Általános elvként a vasúti igazgatási szerveknek több kritériumot kell figyelembe venniük annak érdekében, hogy megfelelően felmérjék egy adott létesítmény vagy szolgáltatás stratégiai jelentőségének meglétét vagy annak hiányát. Ezen elvet tiszteletben tartva a vasúti igazgatási szervek dönthetnek úgy, hogy a releváns mennyiségi paraméterek meghatározásakor a rögzített határértékek helyett intervallumokat használnak.
10. Tekintettel a 19-22. pontban előadottakra, az IRG-Rail a stratégiai jelentőségnek a vasúti szállítási szolgáltatások piacának működése szempontjából történő meghatározása során a következő értékelési kritériumok figyelembevételét tartja indokoltnak:

|  |  |
| --- | --- |
| **Általános** | * Vállalati kapcsolat a KLÜ és más vállalkozó vasúti társaság(ok) között.
* A létesítmény vagy a szolgáltatás éves forgalma, árbevétele.
* A létesítmény vagy szolgáltatás piaci részesedése.
* A kapacitás kihasználtsági szintje.
* Az előző 3 évben elutasított hozzáférési igények száma és az elutasítás okai.
* A kiszolgáló létesítményen belül működő egyéb KLÜ megléte.
* Áruszállítás vonatkozásában: kapcsolódás valamely európai vasúti árufuvarozási folyosóhoz.
* Személyszállítás vonatkozásában: a létesítmény jelentősége a meglévő közszolgáltatással összefüggésben.
* A kiszolgáló létesítmény kapcsolódása olyan vasútvonalhoz vagy hálózathoz, amely nem az általános technikai paraméterekkel rendelkezik.
* A kiszolgáló létesítmény kapcsolódása olyan pályahálózathoz, amely az IRÁNYELV 2. cikk (4) bekezdése szerinti mentességet élvez.
 |
| **Személypályaudvarok** | * A vágányok száma.
* Megállási célú állomáshasználat száma.
* Az utasok száma.
 |
| **Áruterminálok** | * Átrakodás mennyisége, például TEU-ban és/vagy tonnában kifejezve.
* A vonatok száma.
 |
| **Rendező pályaudvarok/Vonat-összeállító állomások** | * A forgalom mértéke.
* A vágányok száma vagy hossza.
 |
| **Tároló vágánycsoportok** | * A vágányok száma vagy hossza.
 |
| **Karbantartó létesítmények** | * Nincs további kritérium.
 |
| **Egyéb műszaki berendezések** | * Nincs további kritérium.
 |
| **Segélynyújtó berendezések** | * Nincs további kritérium.
 |
| **Üzemanyagtöltő berendezések** | * A kiszolgáltatott üzemanyag mennyisége literben kifejezve.
 |
| **Tengeri és belvízi kikötői berendezések[[7]](#footnote-8)** | * A vasúti vagy multimodális (vasút-hajó) átrakodás mértéke például TEU-ban és/vagy tonnában kifejezve.
* A vonatok száma.
 |

## A 2. mentességi kategória

1. A VÉGREHAJTÁSI RENDELET alapján a kiszolgáló létesítmény vagy szolgáltatás mentességet élvezhet, amennyiben a következő feltételeknek megfelel:
* A létesítmény üzemeltetése, a szolgáltatás nyújtása versenykörnyezetben történik.
* A kérdéses piaci versenykörnyezetben számos olyan versenytárs található, aki hasonló szolgáltatást nyújt.
1. A szolgáltatásokat csak abban az esetben lehet ugyanazon piac részeként tekinteni, amennyiben az érintett szolgáltatások egymással való helyettesíthetősége elér egy bizonyos elégséges szintet, mértéket. Ez magában hordozza azon követelményt, hogy a kérdéses szolgáltatások összehasonlíthatóak legyenek egymással.
2. Annak érdekében, hogy meg lehessen azt határozni, hogy az adott létesítmény üzemeltetése vagy szolgáltatás nyújtása olyan versenykörnyezetben történik, amely alátámasztja a VÉGREHAJTÁSI RENDELET szerinti mentesség biztosítását, a vasúti igazgatási szerveknek három tényezőt kell figyelembe venniük:
* Helyettesíthetőség;
* A releváns földrajzi terület;
* A verseny szintje.
1. Ezen tényezőket veszik figyelembe az Európai Unió versenyjoga szerinti piaci értékelések során is. Ugyanakkor ez nem azt jelenti, hogy a vasúti igazgatási szerveknek egy teljeskörű, a versenyjog szabályai szerinti piacelemzést el kell végezniük annak érdekében, hogy a 2. mentességi kategória alá eső mentességi kérelmet elbíráljanak. Figyelembe véve a VÉGREHAJTÁSI RENDELET 2. cikk (2) bekezdésében meghatározott mentességi kategóriák kiterjedtségét és célját, egy teljeskörű piacelemzés elvégzése aránytalannak tekinthető.

**Helyettesíthetőség**

1. Az értékelés első lépése annak meghatározása, hogy a mentességi igényt benyújtó KLÜ ügyfelei számára milyen alternatívák állhatnak rendelkezésre a szolgáltatás igénybevétele terén. Más létesítmények és szolgáltatások csak abban az esetben alkalmasak piaci versenynyomást gyakorolni a mentességi igényt benyújtó KLÜ-re, ha ezen létesítmények és szolgáltatások a mentességi igényt benyújtó KLÜ létesítményének vagy szolgáltatásának helyettesítésére alkalmasak, vagyis ha ezen létesítmények és szolgáltatások egymáshoz eléggé hasonlóak ahhoz, hogy az ügyfelek számára biztosítsák azon lehetőséget, hogy a mentességi igényt benyújtó KLÜ létesítménye és szolgáltatása helyett a másik létesítményt vagy szolgáltatást vegyék igénybe. Például egy terminál, ami ömlesztett árura specializálódott - a berendezések különböző természetére tekintettel - nagy valószínűséggel nem tekinthető egy olyan terminál versenytársának, ami konténerekre specializálódott. Habár mindkettő létesítmény terminálnak minősül, az ügyfelek szempontjából valószínűtlen, hogy a szolgáltatásaik egymással helyettesíthetőek, felcserélhetőek.

**Földrajzi terület**

1. A helyettesíthetőséget nem csupán a létesítmények és szolgáltatások egymással való összehasonlíthatósága határozza meg, hanem a távolság is, ami elválasztja őket egymástól. Egy kiszolgáló létesítmény csak abban az esetben képes piaci nyomást gyakorolni egy másik létesítményre, amennyiben földrajzilag mindkét létesítmény úgy helyezkedik el, hogy az ügyfelek számára biztosított a közöttük való választás lehetősége. A távolság mértéke, amelyet az ügyfelek képesek és egyben hajlandóak megtenni a létesítmény vagy szolgáltatás igénybevétele érdekében, nagymértékben függ a kérdéses létesítmény vagy szolgáltatás típusától.
2. A releváns földrajzi terület értékelésekor a vasúti igazgatási szerveknek nem csupán a szolgáltatás természetét kell figyelembe venniük, hanem azon vasúthálózat jellemzőit is, amelyhez a mentességet igénylő KLÜ létesítménye kapcsolódik. A más műszaki adottságokkal rendelkező vasúthálózathoz kapcsolódó kiszolgáló létesítmények kis valószínűséggel tekinthetőek egymás közvetlen versenytársainak. Bizonyos esetekben a műszaki adottságok meghatározzák a piacok határait. Például szomszédos vagy kapcsolódó hálózatoknak eltérő energiaellátásuk lehet. A nemzeti határok bizonyos esetekben eltérő energiaellátási rendszereket vagy akár eltérő szabályozási követelményeket jelölnek ki vagy azokkal esnek egybe. Ebben a tekintetben különös figyelmet kell fordítani a nemzetközi vasúti árufuvarozási korridorokra, amelyek az Európai Unió több tagállamára kiterjedő menetvonal-igények kiszolgálásának megkönnyítése érdekében kerültek létrehozásra.

**A verseny szintje**

1. A mentességi kérelmet benyújtó KLÜ létesítménye természetének és azon földrajzi területnek a figyelembevételét követően, amelyen a létesítmény a szolgáltatást nyújtja, a nemzeti vasúti igazgatási szerv következő lépésként meghatározhatja, hogy az érintett piacon fennáll-e versenykörnyezet. Ennek során különös tekintettel kell lenni arra a VÉGREHAJTÁSI RENDELETBEN meghatározott követelményre, miszerint a releváns piacon számos versenytársnak kell működnie. A kartellre való hajlandóság tényezőjét figyelembe kell venni azon piacok vonatkozásában, amelyekre új piaci szereplők belépése nehéz. Ennélfogva ésszerű azt feltételezni, hogy a mentességi kérelmet benyújtó KLÜ csak abban az esetben felelhet meg a mentességi kritériumnak, amennyiben több, alternatívát jelentő kiszolgáló létesítmény érhető el, és ezen létesítményeket legalább két különböző válallat üzemelteti. Azon kiszolgáló létesítmény, amely csupán egy, a közelben elhelyezkedő kiszolgáló létesítménnyel áll versenyben, nagy valószínűséggel nem értelmezhető a 2. mentességi kategória szerinti piaci versenykörnyezetben működőként.
2. Általánosságban elmondható, hogy a versenytársak száma önmagában nem tükrözi teljeskörűen a piacon jelenlévő verseny szintjét. Egyéb tényezők is szerepet játszhatnak: az egymással versengő vállalatok (viszonylagos) mérete, a piacra való belépés lehetősége, a piac keresleti oldalán elhelyezkedő vállalatok piaci ereje. A vasúti igazgatási szervek az értékelés során figyelembe vehetnek ilyen tényezőket, amennyiben szükségesnek és/vagy relevánsnak vélik azokat az értékelés elvégzéséhez.
3. A verseny szintjének meghatározásakor a versenytársak számán túl az IRG-Rail az alábbi tényezők mint értékelési szempontok figyelembevételét javasolja:
* A versenyhelyzetben lévő létesítmények viszonylagos mérete a piaci részesedés vagy bevétel vonatkozásában.
* A rendelkezésre álló kapacitás.
* A piacra való belépés lehetősége.
* A kapacitás kibővítésének lehetősége.
* A vásárlóerő kiegyenlítő hatása.

## A 3. mentességi kategória

1. Míg az első kettő mentességi kategória a létesítmény, a szolgáltatás vagy az érintett piac természetének értékelését követeli meg, addig a 3. mentességi kategória magára a VÉGREHAJTÁSI RENDELETRE utal vissza amikor kimondja, hogy mentességet élvezhetnek az „olyan kiszolgáló létesítmények vagy szolgáltatások, amelyek esetében e rendelet alkalmazása kedvezőtlen hatással lehet a kiszolgáló létesítmények piacának működésére.”
2. AZ EURÓPAI UNIÓ MŰKÖDÉSÉRŐL SZÓLÓ SZERZŐDÉS EGYSÉGES SZERKEZETBE FOGLALT VÁLTOZATÁNAK 291. cikk (2) bekezdésével összhangban a végrehajtási aktus a kötelező erejű uniós jogi aktus végrehajtása során csak olyan jogi kötelezettségek vonatkozásában határozhat meg egységes feltételeket, amely jogi kötelezettségek már a végrehajtási aktus megalkotására feljogosító irányelvben is szerepeltek. Ebből következően azon kötelezettségek, amelyek az IRÁNYELVBŐL erednek, abban az esetben is fennállnak, amennyiben a VÉGREHAJTÁSI RENDELET alóli mentesség biztosítva van. Ennélfogva bármely, a 3. mentességi kategória szerinti kedvezőtlen hatásnak az IRÁNYELVBEN meghatározott kötelezettségek végrehajtása érdekében megalkotott VÉGREHAJTÁSI RENDELET rendelkezéseire kell közvetlenül visszavezethetőnek lennie, nem pedig magára az IRÁNYELV rendelkezéseire.
3. Figyelembe véve, hogy csak abban az esetben lehet a 3. kategória szerinti mentességet biztosítani, ha a kedvezőtlen hatás nem csupán egy KLÜ-t érint, hanem magát a piacot, amelyen a KLÜ a tevékenységét végzi, ezen kategória kevés esetben szolgálhat a mentesség indokoltságának hivatkozási alapjaként. A VÉGREHAJTÁSI RENDELET preambulumának (2) bekezdésében említett eset kivételével nem áll a vasúti igazgatási szervek rendelkezésére információ olyan egyéb esetekkel összefüggésben, amelyekben a 3. kategória szerinti mentességet indokoló körülmények fennállása lehetne megállapítható.
4. Ennélfogva bármely KLÜ-nek, aki a 3. kategória szerinti mentességre kíván hivatkozni, szükséges pontosan megjelölnie a VÉGREHAJTÁSI RENDELET azon előírását vagy előírásait, amely(ek)nek alkalmazása kedvezőtlen hatással lehet a kiszolgáló létesítmények piacának működésére, annak érdekében, hogy a vasúti igazgatási szervek az adott ügy vonatkozásában dönteni tudjanak a mentességi igény megalapozottságáról.
1. Az IRÁNYELV 3. cikk 12. pontja alapján KLÜ minden olyan állami vagy magánszektorbeli jogalany, amely egy vagy több kiszolgáló létesítmény üzemeltetéséért felel, vagy vállalkozó vasúti társaságok számára egy vagy több, az IRÁNYELV II. melléklet 2–4. pontjában említett szolgáltatást nyújt. [↑](#footnote-ref-2)
2. IRÁNYELV 13. cikk (2), (4) és (5) bekezdés [↑](#footnote-ref-3)
3. IRÁNYELV 31. cikk (7) bekezdés [↑](#footnote-ref-4)
4. IRÁNYELV 13. cikk (7) és (8) bekezdés [↑](#footnote-ref-5)
5. IRÁNYELV 31. cikk (8) bekezdés [↑](#footnote-ref-6)
6. IRÁNYELV 27. cikk, 31. cikk (10) bekezdés, IV. melléklet (6) bekezdés [↑](#footnote-ref-7)
7. A kikötőn belül található kiszolgáló létesítményt a kiszolgáló létesítmény típusa alapján kell értékelni, például a kikötőn belül található rendező pályaudvarként, tároló vágánycsoportként vagy üzemanyagtöltő berendezésként. [↑](#footnote-ref-8)